b'\n_START_ARTICLE_\nWhitehead torpedo\n_START_PARAGRAPH_\nWhitehead torpedoen var den f\xc3\xb8rste brugbare selvbev\xc3\xa6gelige torpedo. Den var udviklet af den britiske ingeni\xc3\xb8r Robert Whitehead og blev fra 1868 solgt til en r\xc3\xa6kke lande, som enten k\xc3\xb8bte Whiteheads torpedoer eller fremstillede dem p\xc3\xa5 licens. Designet blev l\xc3\xb8bende forbedret gennem \xc3\xa5rene, men efter Whiteheads d\xc3\xb8d i 1905 oph\xc3\xb8rte familiens indflydelse p\xc3\xa5 produktionen. Selv om senere torpedoer ogs\xc3\xa5 har v\xc3\xa6ret omtalt som "Whitehead", har dette v\xc3\xa6ret en mere generel betegnelse.\n_START_SECTION_\nOprindelse\n_START_PARAGRAPH_\nRobert Whitehead var flyttet til Fiume (der dengang var en del af det \xc3\xb8strigske kejserrige) omkring 1849, og da en gruppe lokale investorer i 1856 oprettede maskinfabrikken Stabilimento Tecnico Fiumano (STF), blev han ansat som direkt\xc3\xb8r. Den nye fabrik blev leverand\xc3\xb8r af maskineri til den \xc3\xb8strigske fl\xc3\xa5de, blandt andet til panserskibet Erzherzog Ferdinand Max, der blev s\xc3\xb8sat i 1865._NEWLINE_Giovanni de Luppis (1813-1875) var kommand\xc3\xb8rkaptajn (Fregattenkapit\xc3\xa4n) i den \xc3\xb8strigske fl\xc3\xa5de, og omkring 1860 var han begyndt at eksperimentere med en flydende, styrbar spr\xc3\xa6ngladning med et fjederdrevet maskineri. Han byggede en model af tr\xc3\xa6, forsynet med en perkussionsl\xc3\xa5s i st\xc3\xa6vnen, der skulle ant\xc3\xa6nde en spr\xc3\xa6ngladning. Styringen foregik fra land ved hj\xc3\xa6lp af et snoresytem. Luppis demonstrerede sin model - d\xc3\xb8bt Der K\xc3\xbcstenbrander ("Kystbrandskibet") - i Wien for fl\xc3\xa5deledelsen, men blev afvist. Man ans\xc3\xa5 hans opfindelse for ubrugelig, is\xc3\xa6r p\xc3\xa5 grund af styringen og det primitive maskineri. Selve ideen om en bev\xc3\xa6gelig spr\xc3\xa6ngladning blev ikke afvist, men fl\xc3\xa5deledelsen gav Luppis det r\xc3\xa5d at komme i kontakt med en ingeni\xc3\xb8r. Luppis blev overf\xc3\xb8rt til reserven i 1861 og arbejdede videre med sin ide, og i 1864 m\xc3\xb8dtes han med Whitehead og pr\xc3\xa6senterede sin model. P\xc3\xa5 STF byggede man s\xc3\xa5 en udgave i fuld st\xc3\xb8rrelse og afpr\xc3\xb8vede den ved v\xc3\xa6rftet. Robert Whitehead n\xc3\xa5ede imidlertid til samme konklusion som fl\xc3\xa5deledelsen, nemlig at "kystbrandskibet" var for langsomt, for s\xc3\xa5rbart og for besv\xc3\xa6rligt at styre, og han valgte at videreudvikle ideen efter helt andre principper. Det skal bem\xc3\xa6rkes, at der i de \xc3\xb8strigske kilder g\xc3\xb8res en del mere ud af Luppis\' medvirken til udviklingen af torpedoen, hvorimod Whiteheads biograf, Edwyn Gray, hurtigt skriver ham ud af historien._NEWLINE_Selv om Luppis\' udgave af den bev\xc3\xa6gelige spr\xc3\xa6ngladning var forkastet, arbejdede Whitehead alligevel videre med projektet. Han var klar over, at skibe var mest s\xc3\xa5rbare under vandlinjen, og han \xc3\xb8nskede derfor at skabe en udgave af sit v\xc3\xa5ben, der bev\xc3\xa6gede sig under havoverfladen. P\xc3\xa5 den m\xc3\xa5de ville det b\xc3\xa5de v\xc3\xa6re farligere, sv\xc3\xa6rere at opdage, og dermed ogs\xc3\xa5 mindre s\xc3\xa5rbart. Som drivmiddel valgte han komprimeret luft, og han forkastede den besv\xc3\xa6rlige snorestyring og konstruerede i stedet et affyringsapparat, som kunne bruges til at sigte efter m\xc3\xa5let. Ideen var let nok at forklare, men de tekniske udfordringer var voldsomme._NEWLINE_I 1866 arbejdede Whitehead stadig p\xc3\xa5 ideen, men uden st\xc3\xb8rre held. Han havde bestemt sig for en cigarformet metalcylinder, men manglede stadig at l\xc3\xb8se problemet med at f\xc3\xa5 v\xc3\xa5bnet, nu omtalt som minenshiff ("mineskib"), til at bev\xc3\xa6ge sig i en bestemt dybde. Imidlertid bet\xc3\xb8d den \xc3\xb8strigske fl\xc3\xa5des sejr ved Lissa, at han fik stor opm\xc3\xa6rksomhed. S\xc3\xb8slagets kulmination var admiral Tegetthoffs v\xc3\xa6dring og s\xc3\xa6nkning af det italienske panserskib Re d\'Italia, og v\xc3\xa6dringen blev udf\xc3\xb8rt med Erzherzog Ferdinand Max, som Whitehead havde leveret maskineri til. Tegethoff skrev et telegram og takkede Whitehead, og engl\xc3\xa6nderen udnyttede virakken til at f\xc3\xa5 lov til at pr\xc3\xa6sentere sit Minenschiff for den \xc3\xb8strigske fl\xc3\xa5de i december 1866. Problemet med dybdestyringen var stadig ikke l\xc3\xb8st, og Whitehead blev opfordret til at arbejde videre.\n_START_SECTION_\nGennembruddet\n_START_PARAGRAPH_\nI 1868 pressede den \xc3\xb8strig-ungarske fl\xc3\xa5de p\xc3\xa5 for at f\xc3\xa5 v\xc3\xa5bnet afpr\xc3\xb8vet. Kanonb\xc3\xa5den Gemse blev stillet til r\xc3\xa5dighed for Whitehead, og skibet fik st\xc3\xa6vnen \xc3\xa6ndret, s\xc3\xa5 der kunne placeres et apparat til affyring, drevet af trykluft. Kun otte af de 54 f\xc3\xb8rste pr\xc3\xb8veaffyringer ramte m\xc3\xa5let - de fleste gik i havbunden - og Whitehead bad om en pause i pr\xc3\xb8verne. I den periode lykkedes det ham endelig at f\xc3\xa5 ideen til dybdestyringen. Hans l\xc3\xb8sning var at forsyne sit v\xc3\xa5ben med et "hemmeligt kammer", hvor en ventil m\xc3\xa5lte vandtrykket. En fjederbelastet plade holdt vandtrykket, og dermed dybden, konstant, og nu var hans v\xc3\xa5ben omsider driftssikkert. Whitehead skrev kontrakt med den \xc3\xb8strig-ungarske fl\xc3\xa5de om levering af det nye undervandsv\xc3\xa5ben, og det fremgik af kontrakten, at han ogs\xc3\xa5 havde lov til at s\xc3\xa6lge sin opfindelse til anden side. _NEWLINE_Robert Whitehead ville ikke tage patent p\xc3\xa5 sit v\xc3\xa5ben. Han var - m\xc3\xa5ske med god grund - utryg ved at fremsende detaljerede tegninger til patentkontorer, der typisk var i n\xc3\xa6r kontakt med deres hjemlandes regeringer, og han valgte i stedet at beskytte sine forretningshemmeligheder ved kun at lade en sn\xc3\xa6ver kreds p\xc3\xa5 fabrikken have kendskab til detaljerne i produktionen. Efter kontraktunderskrivelsen i sommeren 1868 begyndte Whitehead at skrive rundt til de forskellige fl\xc3\xa5demagter, og han tilb\xc3\xb8d sit nye v\xc3\xa5ben - nu omtalt som "torpedo" - til s\xc3\xa6rdeles h\xc3\xb8je priser. Viceadmiral Paget, der var chef for den britiske middelhavsfl\xc3\xa5de, skrev i august 1868 til fl\xc3\xa5deledelsen, at Whitehead havde f\xc3\xa5et 20.000 \xc2\xa3 fra \xc3\x98strig-Ungarn for sin opfindelse.\n_START_SECTION_\nWhitehead som torpedofabrikant\n_START_PARAGRAPH_\nDe f\xc3\xb8lgende \xc3\xa5r arbejdede Whitehead dels p\xc3\xa5 at forbedre torpedoen, dels p\xc3\xa5 at s\xc3\xa6lge den til forskellige andre landes regeringer. Royal Navy - verdens st\xc3\xb8rste fl\xc3\xa5de p\xc3\xa5 det tidspunkt - var det naturlige sted at forts\xc3\xa6tte, og i august 1869 bes\xc3\xb8gte tre britiske officerer Fiume og fik demonstreret torpedoen. De rapporterede positivt til London, men chefen for fl\xc3\xa5dens minev\xc3\xa6sen, commander John Fisher, valgte i stedet at anbefale indk\xc3\xb8b af Harveys sl\xc3\xa6betorpedoer. H\xc3\xb8jere oppe i den britiske fl\xc3\xa5deledelse var der imidlertid st\xc3\xb8rre interesse for torpedoen, og Whitehead blev inviteret til England for at demonstrere sit v\xc3\xa5ben. Kanonb\xc3\xa5den HMS Oberon fik installeret et affyringsapparat i st\xc3\xa6vnen, og den gamle fregat HMS Aigle fra 1801 - siden 1853 flydende kullager - blev sl\xc3\xa6bt ud i Medway-flodens udl\xc3\xb8b som m\xc3\xa5lskib. Aigle fik p\xc3\xa5sat et net midtskibs til at opfange torpedoerne, men en af Whiteheads 16 tommers modeller blev sendt afsted i en lidt skr\xc3\xa5 vinkel, og den ramte det gamle krigsskib i forskibet og sendte det til havets bund. HMS Aigle blev p\xc3\xa5 den m\xc3\xa5de i oktober 1870 det f\xc3\xb8rste skib, der blev s\xc3\xa6nket af en Whitehead torpedo.  I april 1871 k\xc3\xb8bte den britiske regering rettighederne til torpedoen for 15.000 \xc2\xa3, plus 2.500 \xc2\xa3 for retten til licensfremstilling, og \xc3\xa5ret efter fulgte Frankrig trop. Hans oprindelige arbejdsplads, Stabilimento Tecnico Fiumano, gik fallit i 1873, og Whitehead benyttede anledningen til at k\xc3\xb8be fabriksgrunden og stifte sit eget selskab, Silurificio Whitehead. I 1873 indgik han ogs\xc3\xa5 kontrakter med Tyskland og Italien. _NEWLINE_De mindre lande kom efterh\xc3\xa5nden ogs\xc3\xa5 p\xc3\xa5 banen. Whitehead gik med til, at Danmark, Norge og Sverige i f\xc3\xa6llesskab kunne k\xc3\xb8be rettighederne for 5.000 \xc2\xa3, og han leverede den f\xc3\xb8rste torpedo til Danmark i juli 1875 til en pris af 400 \xc2\xa3, plus op til 100 \xc2\xa3 ekstra, hvis torpedoen kunne bev\xc3\xa6ge sig hurtigere end 18 knob. Den svenske og norske fl\xc3\xa5de k\xc3\xb8bte hver 25 torpedoer i 1876, men svenskerne brokkede sig noget over, at de leverede modeller var sv\xc3\xa6re at indstille p\xc3\xa5 grund af skruens rotation, s\xc3\xa5 det var n\xc3\xb8dvendigt at hamre roret sk\xc3\xa6vt for at f\xc3\xa5 torpedoen til at holde kursen. Danmark k\xc3\xb8bte yderligere 25 torpedoer i for\xc3\xa5ret 1876, og 25 mere i 1877, men da var prisen faldet til 300 \xc2\xa3 per styk._NEWLINE_En af \xc3\xa5rsagerne til prisfaldet kan have v\xc3\xa6ret, at Whitehead fik konkurrence i 1876, da maskinfabrikanten Louis Schwartzkopff fra Berlin lancerede sin udgave af torpedoen. Schwartzkopffs model fra Berliner Maschinenbau AG lignede Whiteheads til forveksling, med den v\xc3\xa6sentlige forskel, at cylinderen var af en metallegering, firmaet kaldte "fosforbronze", i stedet for st\xc3\xa5l. Det var vigtigt, fordi datidens torpedoer tilbragte en del timer i havet under pr\xc3\xb8veskydninger, og pr\xc3\xb8veskydningerne var n\xc3\xb8dvendige, s\xc3\xa5 man kunne v\xc3\xa6re sikker p\xc3\xa5, at hver torpedo havde sit ror indstillet, s\xc3\xa5 den styrede lige frem. St\xc3\xa5ltorpedoerne rustede efter en serie afpr\xc3\xb8vninger, men det gjorde Schwartzkopffs torpedoer ikke, og derfor forlangte han 450 \xc2\xa3 stykket, mod Whiteheads dav\xc3\xa6rende pris p\xc3\xa5 320 \xc2\xa3. Whitehead satsede p\xc3\xa5 sin nye, hurtige torpedo fra 1876 (Fiume Mk 1), og i oktober 1876 bes\xc3\xb8gte han sammen med s\xc3\xb8nnen Jack de nordiske hovedst\xc3\xa6der for personligt at instruere i brugen af det nye v\xc3\xa5ben. _NEWLINE_Kunderne str\xc3\xb8mmede fortsat til: Rusland og Tyrkiet i 1876, Portugal i 1877 og flere andre fl\xc3\xa5der i de f\xc3\xb8lgende \xc3\xa5r. Den amerikanske fl\xc3\xa5de afpr\xc3\xb8vede i stedet en r\xc3\xa6kke alternative torpedotyper, og f\xc3\xb8rst i 1891 fik firmaet Bliss & Williams licens p\xc3\xa5 at bygge Whiteheads torpedoer, og blev leverand\xc3\xb8r til U.S. Navy. Royal Navy havde bygget torpedoer p\xc3\xa5 licens siden 1872 i Royal Laboratory i Woolwich, og her fik man den ide at forsyne torpedoerne med to skruer, der roterede i hver sin retning. Det forbedrede retningsstabiliteten, og Whitehead indarbejdede denne l\xc3\xb8sning i sine modeller fra slutningen af 1870\'erne. I 1881 kunne fabrikken i Fiume t\xc3\xa6lle sammen, at der i alt var leveret 1.456 torpedoer til forskellige lande: Storbritannien 254, Rusland 250, Frankrig 218, Tyskland 203, \xc3\x98strig-Ungarn 100, Danmark 83, Italien 70, Gr\xc3\xa6kenland 70, Portugal 50, Argentina 40, Nederlandene 40 og Chile, Norge og Sverige tilsammen 78._NEWLINE_I 1880-erne var der en voldsom eftersp\xc3\xb8rgsel p\xc3\xa5 torpedoer fra fl\xc3\xa5der af enhver st\xc3\xb8rrelse, og i 1890 tog Whitehead konsekvensen og \xc3\xa5bnede en ny fabrik i Weymouth i England. Den blev ledet af kommand\xc3\xb8r (captain) Edward Gallwey, der ved samme lejlighed forlod den britiske fl\xc3\xa5de. I 1890 introducerede Whitehead ogs\xc3\xa5 to nye torpedomodeller (14 og 18 tommer) med rundede n\xc3\xa6ser i stedet for den hidtidige spidse form. Den britiske fl\xc3\xa5de havde nemlig eksperimenteret sig frem til, at denne form var mere effektiv i vandet, og samtidig blev der ogs\xc3\xa5 plads til en st\xc3\xb8rre spr\xc3\xa6ngladning i n\xc3\xa6sen. Royal Laboratory havde brugt denne udformning siden 1883, og nu fulgte Whitehead alts\xc3\xa5 trop._NEWLINE_Selv om styringen var blevet forbedret med brugen af kontra-roterende skruer, var der stadig problemer over l\xc3\xa6ngere afstande. Dette blev l\xc3\xb8st, da den \xc3\xb8strigske ingeni\xc3\xb8r og fl\xc3\xa5deofficer Ludwig Obry i 1896 tog patent p\xc3\xa5 et gyroskop og samme \xc3\xa5r solgte opfindelsen til Whitehead. Med gyroskopet blev torpedoen ogs\xc3\xa5 tr\xc3\xa6fsikker p\xc3\xa5 distancer over 1.000 m, og det blev aktuelt at udvikle nye og kraftige modeller til brug over lange afstande. Eftersp\xc3\xb8rgslen var stadig stor, og omkring \xc3\xa5r 1900 blev der ogs\xc3\xa5 oprettet en fabrik ved St. Tropez, som supplement til den franske fl\xc3\xa5des egen fabrik i Toulon. I l\xc3\xb8bet af 1890\'erne blev Robert Whiteheads helbred d\xc3\xa5rligere, og firmaets daglige ledelse gik efterh\xc3\xa5nden over til hans s\xc3\xb8n John og svigers\xc3\xb8n Georg Hoyos. De d\xc3\xb8de i henholdsvis 1902 og 1904, og herefter var det i praksis Gallwey, der ledede firmaet.\n_START_SECTION_\nWhiteheads fabrikker efter 1905\n_START_PARAGRAPH_\nRobert Whitehead d\xc3\xb8de i 1905, og i 1906 blev hans firma omdannet til aktieselskab, og de to britiske selskaber Vickers og Armstrong, Whitworth & Co. k\xc3\xb8bte hver godt 25 procent af aktiekapitalen, s\xc3\xa5 de tilsammen kontrollerede 51 procent af det nye aktieselskab. De nye ejere fortsatte produktudviklingen, og det var ogs\xc3\xa5 n\xc3\xb8dvendigt, for i 1906 havde Schwartzkopff introduceret en 50-cm torpedo og i 1908 havde Royal Laboratory udviklet en 53-cm model til den britiske fl\xc3\xa5de. Whitehead svarede igen med en hurtig 45-cm model med opvarmet trykluft og i 1909 fulgte en 53-cm model. Den store model var imidlertid ikke driftssikker, og f\xc3\xb8rst et \xc3\xa5rs tid senere var der en Mk 2 model parat. Den var til geng\xc3\xa6ld s\xc3\xa5 effektiv, at den blev produceret i adskillige \xc3\xa5r. Fabrikken i Fiume blev desuden udbygget til ogs\xc3\xa5 at kunne producere undervandsb\xc3\xa5de, og en af de f\xc3\xb8rste var Havmanden, s\xc3\xb8sat i 1911 og leveret til den danske marine. Udbygningen af produktionsapparatet fortsatte i 1913, da man overtog De Luccas fabrikker i Napoli og begyndte torpedoproduktion under navnet Societa Anonima Italiana Whitehead & Company._NEWLINE_Da f\xc3\xb8rste verdenskrig br\xc3\xb8d ud i 1914, blev produktionsforholdene totalt \xc3\xa6ndret. Fabrikken i Fiume blev overtaget af den \xc3\xb8strigske regering, og da Italien og \xc3\x98strig-Ungarn kom i krig i 1915, blev alle maskiner til torpedoproduktion flyttet til St. P\xc3\xb6lten, syd for Wien. Fabrikken i Weymouth blev direkte styret af den britiske fl\xc3\xa5de, og der blev bygget en ekstra fabrik i Caton, n\xc3\xa6r Lancaster. Da verdenskrigen sluttede, var den \xc3\xb8strigske gren af familien underlagt Custodian of Enemy Property, og deres aktier blev k\xc3\xb8bt af Vickers og Armstrong, Whitworth & Co., der herefter sad p\xc3\xa5 66 procent af aktiekapitalen. I 1921 likviderede man det oprindelige aktieselskab og dannede et nyt Whitehead Torpedo Company Ltd, hvor familien Whiteheads andel var svundet ind til seks procent og fra 1931 havde familien ikke l\xc3\xa6ngere aktier i det selskab, der stadig var opkaldt efter Robert Whitehead. _NEWLINE_Fabrikken i Fiume blev fors\xc3\xb8gt genstartet med \xc3\xb8strigsk kapital, men da Italien overtog Fiume (officielt ved traktat i 1924) kom de to italienske fabrikker under kontrol af italienske firmaer, men fortsatte stadig med at bruge navnet Whitehead til deres torpedoer. Fabrikken i St. Tropez blev overtaget af franske interesser og blev omd\xc3\xb8bt til La Soci\xc3\xa9t\xc3\xa9 de Torpilles de St. Tropez.\n_START_SECTION_\nBetydning\n_START_PARAGRAPH_\nWhitehead torpedoer blev anvendt ombord p\xc3\xa5 slagskibe, krydsere og selvf\xc3\xb8lgelig p\xc3\xa5 de torpedob\xc3\xa5de, der blev udviklet til at fremf\xc3\xb8re dem. Senere fulgte destroyerne, der skulle beskytte andre skibe mod torpedob\xc3\xa5de, og endelig kom undervandsb\xc3\xa5dene. I 1904 skrev den britiske admiral Henry John May: "Hvis ikke Whitehead havde v\xc3\xa6ret der, ville undervandsb\xc3\xa5den blot have v\xc3\xa6ret et sp\xc3\xa6ndende stykke leget\xc3\xb8j, og ikke meget mere."_NEWLINE_H\xc3\xa5ndv\xc3\xa6rket og holdbarheden i Whiteheads torpedoer kan illustreres af de ni torpedoer af typen Fiume 18" Mk 2, der omkring \xc3\xa5r 1900 blev leveret til f\xc3\xa6stningen Oscarsborg, som beskyttede indsejlingen til Oslo. I norsk tjeneste blev de betegnet som Whitehead model V d, og den f\xc3\xb8rste blev pr\xc3\xb8veaffyret 26. oktober 1901. Da en tysk fl\xc3\xa5destyrke med den sv\xc3\xa6re krydser Bl\xc3\xbccher i spidsen fors\xc3\xb8gte at forcere fjorden 9. april 1940, sendte to af torpedoerne det tyske krigsskib til bunden af Oslofjorden og gav den norske regering, kongefamilie og nationalbankens guldbeholdning en dags respit, s\xc3\xa5 de undslap tyskerne.'